Een vas ná aanval op Brits-melkplaasLeander Dercksen, die Dercksen-egpaar se seun. Foto: Verskaf ŉ Verdagte is in hegtenis geneem in verband met die aanval op ŉ melkplaas buite Brits in Noordwes oor die naweek, skaars drie jaar nadat die boer se seun, Leander Dercksen (22), in die omgewing gekaap en vermoor is. Ao. Mpeile Talane, woordvoerder van die Brits-polisie, het aan Maroela Media bevestig een verdagte is kort ná die aanval op Leander se pa, Gerrit Dercksen (51), Vrydagaand op sy melkplaas in die Soutpansdrift-omgewing, aangekeer. Maroela Media het Maandag berig Dercksen en ŉ plaaswerker was omstreeks 21:00 in die melkstal en nog besig om te melk toe drie gewapende mans hulle daar oorval het. “Een van die mans het ŉ rewolwer by hom gehad en die ander twee koevoete. Ek het geweet hulle sou ons doodgemaak het, gelukkig kon ek my hande op die rewolwer kry en verhoed dat die man op ons skiet,” het Dercksen Maandag gesê. Dercksen en die werker het die verdagtes teengestaan. Intussen het die ander twee mans hom en die werker met die koevoete aangerand en oor die kop geslaan. Dercksen het verwoed terugbaklei en geskreeu. Hy het ŉ spul honde van verskillende rasse, waar onder boerboele en pitbull-terriërs, op die plaas wat hul eienaar se hulpkrete gehoor het en blaffend nader gestorm het. “Die honde het hulle laat skrik en hulle het met leë hande op die vlug geslaan en dit het ons tyd gegun om na die huis te hardloop en hulp te ontbied.” Dercksen se vrou, Anet, en seun, Gené (29), was in die huis tydens die aanval en is ongedeerd. Talane het bevestig dat een verdagte met die hulp van die gemeenskap aangekeer is. “Die verdagte het Maandag reeds in die Brits-landdroshof verskyn op aanklag van poging tot sakeroof. Die saak is tot vandag [Dinsdag] uitgestel wanneer die man na verwagting om borgtog sal aansoek doen,” het Talane gesê. Talane het gesê die verdagte is glo een van Dercksen se werkers. Die soektog na die ander verdagtes duur voort. Maroela Media het destyds berig Leander se Mazda Drifter-bakkie is op 29 Maart 2014 op ŉ plaaspaadjie deur vyf mans gekaap, waarna hy in ŉ landery geskiet en met ŉ skerp voorwerp doodgesteek is. Sy liggaam is in die landery gelaat. Hy was veronderstel om op die plaas te oornag om na ŉ bejaarde egpaar om te sien. ŉ Vriend het die volgende oggend op sy liggaam afgekom. Die polisie het ŉ saak van moord en kaping ondersoek. Sy bakkie is op 3 April opgespoor. Dercksen het gesê twee verdagtes is kort daarna in hegtenis geneem en is intussen verhoor en tot lewenslange tronkstraf gevonnis. Een verdagte is kort ná die kaping tydens ŉ voorval deur ŉ boer van die omgewing doodgeskiet. Die ander twee verdagtes is nooit aangekeer nie.